CPNREIT ออกหุ้นกู้ 2.65 พันลบ. ลุยขาย “กองทุน – รายใหญ่” 10 – 11 ส.ค.นี้
CPNREIT ออกหุ้นกู้ 2 ชุด วงเงิน 2.65 พันลบ. โดยชุดที่ 1 ดอกเบี้ยคงที่ 1.65% ส่วนชุดที่ 2 ดอกเบี้ยคงที่ 2.96% เสนอขาย “กองทุน - รายใหญ่” ชูเรทติ้ง AA แนวโน้ม Negative เริ่ม 10 – 11 ส.ค.นี้ 

6 ส.ค. 2564

ทรัสต์เพื่อการลงทุนในสิทธิการเช่าอสังหาริมทรัพย์ CPN รีเทล โกรท หรือ CPNREIT ยื่นแบบแสดงรายการข้อมูลต่อต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของกองทรัสต์ CPNREIT ครั้งที่ 2/2564 มูลค่ารวมไม่เกิน 2,650 ล้านบาท เพื่อนำเงินที่ได้จากการเสนอขายหุ้นกู้ครั้งนี้ไปชำระคืนหนี้จากการออกหุ้นกู้
สำหรับหุ้นกู้ชุดที่ 1 เสนอขายไม่เกิน 1,650 ล้านบาท อายุ 5 ปี ครบกำหนดไถ่ถอนปี 2569 อัตราดอกเบี้ยคงที่ 1.65% ต่อปี จ่ายดอกเบี้ยทุกๆ 6 เดือนตลอดอายุหุ้นกู้
ส่วนชุดที่ 2 เสนอขายไม่เกิน 1,000 ล้านบาท อายุ 10 ปี ครบกำหนดไถ่ถอนปี 2574 อัตราดอกเบี้ยคงที่ 2.96% ต่อปี จ่ายดอกเบี้ยทุกๆ 6 เดือนตลอดอายุหุ้นกู้
โดย CPNREIT จะเสนอขายหุ้นกู้ดังกล่าวให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 10 – 11 ส.ค. 2564 โดยมีธนาคารกรุงไทย จำกัด (มหาชน) หรือ KTB และ ธนาคารกรุงศรีอยุธยา จำกัด (มหาชน) หรือ BAY เป็นผู้จัดการการจัดจำหน่าย
อย่างไรก็ดีบริษัท ทริสเรทติ้ง จำกัด จัดอันดับความน่าเชื่อถือของหุ้นกู้ อยู่ที่  AA แนวโน้ม Negative เมื่อวันที่ 30 ก.ค.2564
 